R. Fico, poslanec: (2003-01-14):
Chcem na úvod povedať, že poslanecký klub strany Smeru venoval príprave, pokiaľ ide o tento návrh zákona, veľkú pozornosť, a môžem hneď na úvod povedať, že po dôkladnej analýze návrhu zákona klub dospel k jednoznačnému záveru, že nemôže tento návrh zákona v žiadnom prípade podporiť. Rád by som sa vyjadril iba k dvom právnickým otázkam, ktoré súvisia s predloženým návrhom zákona. Samozrejme, iba Ústavný súd Slovenskej republiky môže povedať, či návrh zákona je, alebo nie je v súlade s Ústavou Slovenskej republiky, ale poslanci Národnej rady sú oprávnení, pokiaľ ich je minimálne jedna pätina, obrátiť sa na Ústavný súd a žiadať, aby preskúmal, či niektoré ustanovenia sú, alebo nie sú v súlade so základným zákonom Slovenskej republiky. Máme preto názor a myslím si, že ho aj dostatočne odôvodňujeme, že niektoré ustanovenia predloženého návrhu zákona, najmä tie, ktoré zavádzajú konkrétne poplatky, sú v rozpore s čl. 40 Ústavy Slovenskej republiky. Ako vám je všetkým známe, tento článok garantuje každému občanovi Slovenskej republiky bezplatnú zdravotnú starostlivosť na základe zaplateného zdravotného poistenia pod podmienkami, ktoré ustanoví zákon. Mal som tú česť 1. septembra 1992 hlasovať za Ústavu Slovenskej republiky. Veľa sme diskutovali aj o článku 40 a konštatovali sme, a to je vlastne úmysel zákonodarcu, že úroveň bezplatnej zdravotnej starostlivosti treba určiť okamžite v roku 1992. Aj preto po prijatí ústavy boli prijaté vykonávacie zákony a tieto zákony povedali, čo sme mali na mysli, keď sme prijímali ústavu 1. septembra spomínaného roku. Nemôžem preto súhlasiť s tým, že dnes obyčajným zákonom tento štandard, ktorý mal zákonodarca na mysli v roku 1992, znižujeme. V tomto duchu budeme preto argumentovať na Ústavnom súde v prípade, samozrejme, že návrh zákona bude schválený. Rovnako sa pokúsime pôsobiť aj na prezidenta Slovenskej republiky, aby v prípade schválenia návrh zákona nepodpísal a vrátil ho naspäť do Národnej rady Slovenskej republiky. Druhá poznámka právnického charakteru, ktorú chcem urobiť, sa týka rokovacieho poriadku Národnej rady Slovenskej republiky. Ja dúfam, že pán minister mi teraz potvrdí, že niektoré ustanovenia predloženého návrhu zákona budú potrebovať vykonávacie predpisy. Zoberme si napríklad novo formulovaný § 3a zákona o Liečebnom poriadku, kde sa hovorí o službách súvisiacich s poskytovaním zdravotnej starostlivosti. Zavádzame napríklad poplatok 30 korún za jeden deň ústavnej starostlivosti, za stravu a za lôžko 30 korún. Ak idem ďalej, tak tu nájdeme aj ďalšie poplatky,  čo pôjde lekárovi, čo pôjde nejakej inej inštitúcii. Nato, aby sme vedeli zrealizovať tieto jednotlivé platby, potrebujeme vykonávacie predpisy. Ak predpokladáme konkrétny deň účinnosti tohto zákona, len čo bude zákon publikovaný v Zbierke zákonov, len čo nadobudne účinnosť, budú musieť zdravotnícke zariadenia pristúpiť k vyberaniu poplatkov, ktoré sú uvedené v zákone o Liečebnom poriadku od toho okamihu, ale neexistuje systém vykonávacích predpisov, ktoré presne povedia, ako treba postupovať a čo treba urobiť. Teraz mi dovoľte, vážený pán predseda, lebo bude to predovšetkým od vás, ako pristúpite k hlasovaniu o tomto návrhu, aby som odcitoval § 68 ods. 4 rokovacieho poriadku. „Návrh vykonávacieho predpisu predloží navrhovateľ zákona vždy, ak má vykonávací predpis nadobudnúť účinnosť súčasne so zákonom, podľa ktorého má byť vydaný.“ Jednoducho bez vykonávacích predpisov nie sú schopní lekári a zdravotnícke zariadenia realizovať návrh zákona, ak bude prijatý. Preto, vážený pán predseda, dávam procedurálny návrh, aby sme ukončili rokovanie o tomto bode programu, pretože návrh zákona predložený vládou Slovenskej republiky nespĺňa náležitosti uvedené v § 68 ods. 4. A úplne na záver si myslím, že návrh zákona má aj svoj morálny rozmer, morálny charakter. Kladiem si otázku, či máme morálne právo požadovať od občanov Slovenskej republiky platiť, pokiaľ nebudeme mať možnosť zastaviť šafárenie v zdravotníctve, pokiaľ neuvidíme, že sú tu iné mechanizmy, ako šetriť v slovenskom zdravotníctve. Takže podávame návrh na Ústavný súd a poprosím vás pán predseda, keby ste reagovali na procedurálny návrh, ktorý som predložil. Poslanecký klub strany Smeru za takýto pravicový iracionálny návrh zákona hlasovať nemôže. Ďakujem pekne. (Potlesk.)